《次韵桑民怿和晦庵先生读道书六首 其一》
明代·张吉

地幽人自罕，境寂心转虚。移床傍松影，卧看黄老书。

一息嘘吸间，氤氲妙无馀。孤云共来往，岂复形迹拘。

秾纤多异患，澹泊有真娱。缥缈空中鹤，一举当何如。

作者简介：（1451—1518）江西馀干人，字克修，号翼斋，别号古城。成化十七年进士。授工部主事，官至贵州布政使。精研诸经及宋儒著作。尝曰“不读五经，遇事便觉窒碍”。有《陆学订疑》、《古城集》。